প্রথম দিনের আবহাওয়া ছিল মনে রাখার মত ভাল। একা আমি এগিয়ে যাচ্ছিলাম জগতের পেট চিঁড়ে সোজা সামনের দিকে। দু’পাশে সবুজের নদী, উপরে নীল আকাশ আর আমার সামনে ৩০ ফুট চওড়া কালো পিচ মোড়া পথ! তবে হাওয়ায় দম আছে। কখনও আটকে রাখে একই জায়গায় আবার কখনও বাতাসে ভর দিয়ে এগিযে যাই। আমার শরীর বাতাসের অংশ হয়ে পড়ে। আমার মনে পরে প্রিয় বই “দ্যা এ্যলকেমিস্ট” এর সেই ক’টা লাইন। মরুদ্যানে ধরা পরা বৃদ্ধ এ্যলকেমি আর মেষ পালক সাদিয়াগোকে যখন পরীক্ষা দিতে হয়েছিল যে তাদের কথা প্রকৃতি শোনে। তার আকুল আবেদনে বাতাস সায় দিয়েছিল, সায় দিয়েছিল মরু, এবং পরাক্রমি সূর্য! বিশ্বাসের অপর নাম সাফল্য। আমার মাঝে জগত এসে ভর করত। আমি হাঁটার মত করে এগিয়ে যেতাম। খুবই ধীরে। পায়ের বদলে পথ আঁকড়ে আছে আমার সাইকেলের চাকা। মাঝে মাঝে আমার ডান হাঁটুতে কট কট শব্দ হচ্ছে। আমি থেমে যাচ্ছি। তবে এক বারে নয়। কেমন এক ভাবলেশহীন অবস্থা।